John Danté

Si John Danté usa ka umuusbong nga Bisayang magsusulat sa modernong katitikan sa Sinugboanon. Nailhan siya gumikan sa iyang sugilamat (fantasy) nga mga sugilanon nga gihitabo sa minugnang kalibotan sa Balmaya, lakip na ini ang hugpong sa una niyang mga sugilanon nga Gasubang Nga Mga Suginduraw Kabahin Sa Balmaya ug ang iyang kinaunhang mubong nobela nga giulohan og Surumawa.

Kaagi
Nagsugod og sulat si John Danté sa pinulongang Iningles. Apan usa niana ka pasinati sa mga magsusulat nga iyang natambongan (Cebu Young Writers' Studio sa tuig 2018), giawhag siyang mosulat sa Binisaya kay nihit pa kaayo ang nagsulat og High fantasy sa modernong Bisayang Katitikan. Busa, ang gitukod niyang kalibotan sukad 2013, iya gilayong gipalabang sa lenteng Bisaya ug namugna kining ikaduhang kalibotan (secondary world) sa Balmaya. Ang kasagarang tema nga gilangkoban sa iyang mga estorya mao ang mga ekolohikanhong suliran, mga pangutana mahitungod sa kagawasan, ug ang misteryo sa kamatayon.

Unang nasuwayan iyang panugilanon sa Binisaya katong mientra siya sa MUGNA Creative Writing Contest (2018) sa Cebu Normal University ug midaog nga kampeyon iyang sugilanon nga "Si Bugoy ug ang Bagyo" sa maong indigay. Nadawat dayon siya isip fellow sa ikaduha niyang writing workshop nga Bathalad-Sugbo's KAGIS Creative Writers' Workshop (2018) sa iyang sugilanon nga "Ang Biliran ni Lagaak ug Lagitik" nga matod pa ni Richel Dorotan "yungit" pa paminawon, apan matod ni Vicente Vivencio Bandillo "balaknon ang ulohan." Sa wala madugay, namantala ang unang Binisayang sugilanon ni John Danté sa Bisaya Magasin katong Mayo 2018 nga giulohan og "Ang Kataw."

Nagpadayon og kamantala ang mga sugilamatong estorya ni John Danté sa Bisaya Magasin sukad kaniadto. Samtang nagsige siyag sulat og mga sugilanon, nadawat pod siya sa Cornelio Faigao Memorial Annual Writer's Workshop in Drama and Production (2018). Tungod niini, gikuha iyang dula nga "Panaad" ug gisang-at sa bantawan atol sa Panagtipon 2019: Cebuano Theatre Festival. Ang direktor sa iyang dula mao si Orlando B. Magno, nga dakog natabang sa iyang panugilanon.

Sa tuig 2020, atol sa pandemya nga gidala sa COVID-19, nabalikan si John Danté sa iyang depresyon tungod sa paghunong og tumar sa iyang anti-psychotic nga tambal. Katong tuig 2017, naadmit ni siya sa Maria Josefa Recio Therapeutic Center, usa ka psychiatric center, tungod sa iyang Major depressive disorder, severe anxiety, ug Bipolar I Disorder. Sa tuig 2022, nadayagnos pod siya og epilepsy.

Pagkasakop niya sa Sunday Club, usa ka katitikanong pundok sa dagitabyan nga gitukod ni Richel Dorotan agi sa kamingaw nga gidala sa pandemya, nabalikan sa bisog si John Danté sa pagsulat. Sa tuig 2021, gisugdan niya og sulat iyang unang taas nga naratibo, ang sugilambong nga Surumawa. Giseryalays sa Bisaya Magasin ang Surumawa ug migawas ang unang anib katong Mayo 2022. Niining tuiga, nadaog pod ni John Danté ang unang ganti sa kinaunhang Gawad Bienvenido Lumbera NCLA Literary Contest sulod sa Cebuano Short Story nga kategorya sa iyang sugilagming nga "Dihang Misubang ang Adlaw sa Takulahaw."

Mga sumpay sa gawas
 Panid sa Facebook ni John Danté
 Ang Balmaya sa Facebook
John Danté